Izvor: N1

Novinaru Milanu Jovanoviću iz Vrčina, kojem je nedavno spaljena kuća, nepoznati napadači provalili su večeras u iznajmljen stan na Banovom brdu.

Kako je Jovanović rekao za N1, on i supruga su legli u drugu sobu, u stanu je bilo mračno, kada su čuli da se provaljuju balkonska vrata.

On je skočio i, kako je rekao, uzviknuo supruzi da mu doda pištolj.

To je, prema njegovim rečima, očigledno uplašilo napadače, s obzirom da su pobegli iz stana.

Napad je prijavljen policiji u 19:42.

Na balkonskim vratima su vidna oštećenja provale. Policija obavlja uviđaj.

Milan Jovanović se u privatan stan doselio s obzirom da mu je cela kuća 12. decembra zapaljena, kada su, kako veruje, zbog njegovog pisanja, ubačeni molotovljevi kokteli usred noći kroz prozor kuće.

Donedavno je živeo kod komšija, a pre pet dana on i supruga su iznajmili stan na Banovom brdu.

Kaže da je uplašen za svoju bezbednost, da je više puta policiji govorio to, ali da mu nikada nije pružena policijska zaštita.

Kako je Jovanović rekao za N1, policija mu je obećala u narednom periodu neku vrstu policijske zaštite i pojačan nadzor nad krajem u kom stanuje.

Tužilac koji vodi istragu o slučaju paljenju kuće Milana Jovanovića u Vrčinu obavešten je o događaju.

Urednik portala Žig info Željko Matorčević rekao je aganeciji Beta da su kolege krile lokaciju na kojoj se nalazi novinar, "Niko nije znao osim policije, jer su dolazili s vremena na vreme, i kolege koji su ga povremeno obilazili. Ili oni (napadači) rade sa policijom ili su nekako saznali", rekao je Matorčević.

"Mene je Milan danas zvao i kazao da ima neka saznanja i da obavezno svi mi zatražimo zaštitu, da je toliko opasno, i večeras se dešava ovo što se desilo", rekao je Matorčević.